પોતાનાં સંતાનો વિશે, સગાંવહાલાં વિશે, મિત્રો વિશે અશુભ કલ્પનાઓ કરી માણસો દુઃખી થાય છે. આ પોતાનો ભ્રમ જ હતો એવું લાગે ત્યારે પોતાની જાતની ઊલટતપાસ લેવાને બદલે તેમના પ્રીતિપાત્રને ઠપકો આપે છે. કવિવર રવીન્દ્રનાથ ટાગોરે કહ્યું છેઃ બાળકો જન્મે છે તેનો અર્થ એમ કે હજુ ઈશ્વરે માણસમાં શ્રદ્ધા ખોઈ નથી. જિંદગીમાં તમે બધું ખોઈ બેસો તો પણ તમે શુભમાં શ્રદ્ધા ખોઈ નહીં હોય તો તમને જીવન ઝેર જેવું નહીં લાગે. શુભમાં શ્રદ્ધા નહીં હોય તો બધી જ સંપત્તિ ને સફળતા હાજર હોવા છતાં, જિંદગી તમને રિબાવ્યા કરશે. માણસ બહાર પણ જીવે છે અને માણસ પોતાની અંદર પણ જીવે છે. બહારના જીવન માટે સુખ-સગવડનું મહત્ત્વ હશે, તેનાથી તેને આનંદ-સંતોષ મળતાં હશે, પણ માણસ પોતાના મનની અંદર જીવે છે ત્યાં તેને પોતાની ચેતનાનું માછલું શ્રદ્ધાના માઠા જળમાં જ રાખવું પડે છે.